**Esztergom Város Önkormányzat képviselő-testületének**

**36/2021. (X.21.) önkormányzati rendelete**

**a követelések elengedésének eseteiről**

Esztergom Város Önkormányzatának képviselő-testülete a Magyarország Alaptörvénye 32. cikk (2) bekezdésében biztosított eredeti jogalkotói hatáskörében eljárva, az államháztartásról szóló 2011. évi CXCV. törvény 97. § (2) bekezdésében kapott felhatalmazás alapján a következőket rendeletet alkotja:

**A rendelet hatálya**

**1.§**

A rendelet hatálya kiterjed Esztergom Város Önkormányzatára (a továbbiakban önkormányzat), és az önkormányzat valamennyi költségvetési szervére.

**A követelésekről való lemondás, a követelések elengedése**

**2.§**

Az önkormányzat az alábbi esetekben mondhat le részben vagy egészben pénzügyi követelésről:

1. a követelés – a számviteli előírásoknak megfelelő kritériumok alapján- behajthatatlannak minősül,
2. a követelés kis összegű és az önkéntes teljesítésre történő felhívás nem vezetett eredményre,
3. csődegyezségi megállapodásban,
4. bírói egyezség keretében,
5. felszámolási eljárás során, ha a felszámoló által írásban adott nyilatkozat alapján az várhatóan nem térül meg,
6. a végrehajtás során nem, vagy csak részben térül meg,
7. ha a követelés bizonyítottan csak veszteséggel, vagy aránytalanul nagy költségráfordítással érvényesíthető,
8. kötelezettje nem lelhető fel, s ez dokumentumokkal hitelt érdemlően bizonyított,
9. az önkormányzat képviselő-testülete a Magyarország helyi önkormányzatokról szóló törvény és más jogszabályok által megfogalmazott közérdekű cél esetén, ha a lemondás a közérdekű cél megvalósítását szolgálja, és nem ellentétes az államháztartásról szóló törvény rendelkezéseivel,
10. az önkormányzat 100%-os vagy többségi tulajdonában lévő gazdasági társaságával szemben fennálló követeléséről, ha a követelés megfizetése a társaság működését veszélyezteti,
11. olyan méltánylást érdemlő körülmények merülnek fel a követelés kötelezettjénél, amelyre tekintettel a követelésről való lemondás indokolt, így különösen: a kötelezett rendszeres jövedelemmel legalább 1 éve nem rendelkezik, egészségi állapota, szociális helyzete miatt képtelen a követelés teljesítésére, és helyzete miatt a kedvező változás a jövőben sem várható, vagy olyan rendkívüli esemény, káresemény következik be a kötelezettnél, amely a méltányos követelésről való lemondást indokolttá teszi.

**3.§**

(1) Az önkormányzat és az irányítása alá tartozó költségvetési szervek a 2.§ a) pont alapján behajthatatlannak minősülő követelésről és a 2.§ b) pont szerinti kisösszegű követelésről az önkormányzatnál a jegyző javaslata alapján a polgármester, a polgármesteri hivatalnál a pénzügyi osztályvezető javaslata alapján a jegyző, az önkormányzat irányítása alá tartozó költségvetési szerveknél az intézményvezető javaslata alapján a polgármester, írásba foglalt, megalapozott döntésével mondhatnak le.

(2) A 2.§ (1) bekezdés c.)-k.) pontjaiban foglalt esetekben a jegyző előterjesztése alapján a követelés részbeni vagy teljes elengedése

a.) a kisösszegű követelés értékhatárát meghaladó, de 2 millió forintot el nem érő követelés esetében a polgármester,

b.) 2 millió forintot elérő követelés esetében a képviselő-testület hatáskörébe tartozik.

(3) A követelések elengedésére jogosultak eljárásuk során alaposan mérlegelik a kötelezett (adós) pénzügyi helyzetét, személyi körülményeit, az önkormányzattal, önkormányzati intézménnyel fenntartott üzleti és egyéb kapcsolatait, tartós kapcsolat esetén a megállapodások, kötelezettségek betartásával kapcsolatos magatartását, teljesítési készségét és képességét, az elengedés esetleges előnyeit, hátrányait.

(4) Az adósság jellegével és a kötelezett (adós) helyzetével összefüggően az alapos döntéshez szükséges minden iratot be kell szerezni. Így különösen: jövedelemigazolásokat, az üggyel kapcsolatos szerződéseket, számlákat, pénzügyi mérlegeket, más hatóságok, szervek határozatait, ítéleteit, döntéseit, tulajdoni lapot.

(5) Minden követelésről való lemondásra jogosult a követelésről részben vagy egészben mondhat le. Teljes mértékben vagy részben el lehet tekinteni a késedelmi kamatok megfizetésétől is.

(6) Minden követelésről való lemondás elbírálására és döntésére jogosult megállapodhat a kötelezettel (az adóssal) a követelés behajtása és beszedhetősége érdekében értéket képező és az önkormányzat számára hasznosuló szolgáltatás teljesítésében. Köthető részletfizetési vagy a követelés beszedését, teljesülését biztosító más polgári jogi szerződés is. Így különösen beszámítási megállapodás, tartozásátvállalás, kezesi szerződés, zálogjogi szerződés.

**4.§**

(1) A mindenkori költségvetési törvényben meghatározott kisösszegű követelések tekintetében lemondani (a követelést törölni) csak azokról az értékhatár alatti követelésekről lehet, melyek szolgáltatásnyújtásból, térítési díjból, bérleti díjból, közterület-használati díjból, egyéb díjakból és munkavállalókkal szembeni követelésekből származnak.

(2) A kisösszegű követelés behajtását előírni nem kell, de a követelés törlése előtt legalább 2 alkalommal dokumentáltan meg kell kísérelni a követelés beszedését.

**5.§**

Ez a rendelet nem terjed ki az adók módjára behajtandó követelésekre. A behajthatatlan követelésnek minősülő adótartozásokat az adóhatóság az adózás rendjéről szóló 2017. évi CL. törvényben meghatározottak szerint törli.

**Záró rendelkezések**

**6.§**

(1) Ez a rendelet a kihirdetését követő napon lép hatályba.

(2) Hatályát veszti a követelések elengedésének eseteiről szóló 32/2016. (XII.15.) önkormányzati rendelet.

 Hernádi Ádám Schottner Norbert

 polgármester jegyző

A rendeletet 2021. október 21. napján kihirdettem.

 Schottner Norbert

 jegyző

**Hatásvizsgálat**

**A rendelettervezet hatásai**

**Társadalmi hatás**: A rendelet megalkotása mérsékelt hatással jár a jelenleg hatályos rendelet tartalmához képest.

**Gazdasági, költségvetési hatás**: A rendeletmódosításnak nincsen a jelenlegi évre vonatkozó költségvetési hatása.

**Környezeti és egészségi következmények**: A rendeletmódosításnak környezeti és egészségi következménye nincs.

**Az adminisztratív terheket befolyásoló hatás**: A rendelet elfogadásával nem nő az adminisztrációs teher.

**A jogszabály megalkotásának szükségessége, a jogalkotás elmaradásának következménye**: A tervezhető éves működés érdekében az államháztartásról szóló 2011. évi CXCV. törvény, valamint a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény rendelkezései alapján költségvetési rendeletet kell alkotni, melynek elfogadása a Magyarország helyi önkormányzatairól szóló 2011. évi CLXXXIX. törvény értelmében a Képviselő-testület át nem ruházható hatáskörébe tartozik.

**A jogszabály végrehajtásához szükséges személyi, szervezeti, tárgyi és pénzügyi feltételek:** A jogszabály alkalmazásához szükséges személyi szervezeti, tárgyi és pénzügyi feltételek adottak.